Source: http://www.spisskanovaves.eu/spisska_nova_ves/samosprava/vzn/vzn_6_2010_o_pravidlach_casu_predaja_a_casu_prevadzky_sluzieb_na_uzemi_mesta_spisska_nova_ves/index.html?graphic=ntopdoaackj
Timestamp: 2013-05-22 00:30:11+00:00
Document Index: 1061932

Matched Legal Cases: ['§ 4', '§ 6', '§ 1', '§ 2', '§ 2', '§ 4', '§ 3', '§ 4', '§ 4', '§ 5', '§ 6', '§ 7', '§ 46', '§ 13', '§ 8', '§ 4', '§ 4']

spisskanovaves.eu: VZN 6 2010 o pravidlách času predaja a času prevádzky služieb na území mesta Spišská Nová Ves
Spišská Nová Ves > Samospráva > VZN > VZN 6 2010 o pravidlách času predaja a času prevádzky služieb na území mesta Spišská Nová Ves
Momentálne je na stránke 7 návštevníkov VZN 6 2010 o pravidlách času predaja a času prevádzky služieb na území mesta Spišská Nová VesVšeobecne záväzné nariadenie č. 6/2010 v znení dodatku č. 1 a 2 o pravidlách času predaja a času prevádzky služieb na území mesta Spišská Nová Ves Mestské zastupiteľstvo v Spišskej Novej Vsi podľa § 4 ods. 1 a ods. 3 písm. h), písm. i) a písm. n) a § 6 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov vydáva toto všeobecne záväzné nariadenie o pravidlách času predaja v obchode a času prevádzky služieb na území mesta Spišská Nová Ves. PRVÁ ČASŤ - Úvodné ustanovenia § 1Predmet nariadenia 1. Toto všeobecne záväzné nariadenie (ďalej len „VZN“) určuje pravidlá času predaja v obchode a času prevádzky služieb v prevádzkarňach určených na vykonávanie podnikateľskej činnosti subjektov oprávnených na podnikanie na území mesta Spišská Nová Ves.§ 2Základné pojmy 1. Prevádzkarňou je nebytový priestor, predajné zariadenie prípadne pozemok, na ktorý bolo príslušným stavebným úradom vydané právoplatné rozhodnutie o účele užívania na obchod a služby, alebo na predaj konkrétne určeného sortimentu tovaru alebo konkrétneho druhu služieb podľa zákona č. 50/1976 Zb. o územnom plánovaní a stavebnom poriadku. 2. Čas predaja a čas prevádzky služieb (prevádzkový čas) je časovo ohraničená časť dňa, počas ktorej je v prevádzkarni vykonávaná podnikateľská činnosť, to znamená, že v prevádzkarni sa vykonáva predaj tovaru alebo sú poskytované služby. 3. Podnikateľom je podľa § 2 ods. 2 Obchodného zákonníka č. 513/1991 Zb. v znení neskorších predpisov osoba zapísaná v obchodnom registri, osoba podnikajúca na základe živnostenského oprávnenia, osoba podnikajúca na základe iného než živnostenského oprávnenia podľa osobitných predpisov a fyzická osoba, ktorá vykonáva poľnohospodársku výrobu a je zapísaná do evidencie podľa osobitného predpisu. 4. Hluk je rušivý, obťažujúci, nepríjemný, nežiaduci, neprimeraný alebo škodlivý zvuk. 5. Deň na účely tohto VZN trvá od 06.00 hod. do 18.00 hod., večer na účely tohto VZN trvá od 18.00 hod. do 22.00 hod. a noc na účely tohto VZN trvá od 22.00 hod. do 06.00 hod. 6. Prevádzkovateľom prevádzkarne je podnikateľ, ktorý v prevádzkarni vykonáva podnikateľskú činnosť predajom tovaru alebo poskytovaním služieb. 7. Neverejnou – uzavretou akciou sa pre účely tohto VZN rozumie akcia, ktorej návštevníci sú individuálne určení a teda akcia nie je verejnosti prístupná, t. z. akcie na pozvánky (rodinné akcie – promócie, kary, jubileá, svadby a pod.; firemné akcie – firemné dni, konferencie a pod.). 8. Verejnými kultúrnymi podujatiami pre individuálne neurčených návštevníkov sú koncerty, hudobné a tanečné produkcie, tanečné zábavy a iné akcie v oblasti spoločenskej zábavy. Môžu byť usporiadané len v prevádzkarňach, ktoré sú technicky na tento účel prispôsobene a ktoré budú v súlade s ustanoveniami zákona č. 96/1991 Zb. o verejných kultúrnych podujatiach, v rámci stanoveného prevádzkového času podľa § 4 tohto VZN, s výnimkou: - akcií usporiadaných Mestom Spišská Nová Ves alebo v spolupráci s Mestom Spišská Nová Ves, - akcií usporiadaných 26. decembra a 31. decembra, ktoré budú v súlade s ustanoveniami zákona č. 96/1991 Zb. o verejných kultúrnych podujatiach.§ 3Rozsah pôsobnosti 1. Toto VZN sa vzťahuje na podnikateľské subjekty, ktoré majú oprávnenie vykonávať činnosť podľa zákona č. 455/1991 Zb. o živnostenskom podnikaní v znení neskorších predpisov, zákona č. 513/1991 Zb. – Obchodného zákonníka v znení neskorších predpisov, prípadne podľa osobitných predpisov a majú na území mesta Spišská Nová Ves zriadenú prevádzkareň. 2. Podmienky predaja výrobkov a poskytovania služieb na trhových miestach na území mesta Spišská Nová Ves sú upravené samostatným VZN. 3. Zriadenie a prevádzkovanie sezónneho poskytovania služieb pred prevádzkarňou (letné terasy) povoľuje Mesto Spišská Nová Ves samostatným povolením s určením podmienok umiestnenia a prevádzkovania exteriérového zariadenia.DRUHÁ ČASŤ - Pravidlá času predaja v obchode a času prevádzky služieb
§ 4Predajný a prevádzkový čas 1. Všeobecný čas predaja a prevádzkový čas v prevádzkarňach s maloobchodným a veľkoobchodným predajom tovaru a v prevádzkarňach poskytujúcich služby sa určuje medzi 06.00 hod. a 22.00 hod. 2. Čas predaja v prevádzkarňach s predajom periodickej, neperiodickej tlače a tlačovín sa určuje medzi 05.00 hod. a 22.00 hod. 3. Prevádzkový čas v prevádzkarňach poskytujúcich služby prechodného ubytovania, v čerpacích staniciach pohonných hmôt a vo veľkopredajniach (supermarkety, hypermarkety) je časovo neobmedzený. 4. V herniach určených na prevádzkovanie hazardných hier prostredníctvom výherných prístrojov alebo technických zariadení obsluhovaných priamo hráčmi podľa zákona č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov, vrátane ich súčastí, sa prevádzkový čas určuje takto: a) V častiach mesta s prevládajúcou funkciou obchodu a služieb (Letná a Zimná ulica, Radničné námestie, Štefánikovo námestie, Levočská ulica, ulica Odborárov, J. Fabiniho, Hviezdoslavova ulica (zábavné zariadenie), Lipová ulica (zariadenia obchodu a služieb), Šafárikovo námestie (zariadenia obchodu a služieb), Mlynská ulica (obchodné centrum)) sa prevádzkový čas určuje medzi 06.00 hod. a 05.00 hod. b) V ostatných častiach sa prevádzkový čas určuje podľa § 4 ods. 6 tohto VZN.5. V častiach mesta s prevládajúcou funkciou obchodu a služieb (Letná a Zimná ulica, Radničné námestie, Štefánikovo námestie, Levočská ulica, ulica Odborárov, J. Fabiniho, Hviezdoslavova ulica (zábavné zariadenie), Lipová ulica (zariadenia obchodu a služieb), Šafárikovo námestie (zariadenia obchodu a služieb), Mlynská ulica (obchodné centrum)) sa prevádzkový čas určuje takto: a) V prevádzkarňach umiestnených v nebytových priestoroch priamo priľahlých so stavbami určenými na bývanie – v pondelok až štvrtok a v nedeľu medzi 06.00 hod. a 24.00 hod., v piatok a sobotu medzi 06.00 hod. a 02.00 hod. b) V prevádzkarňach umiestnených v nebytových priestoroch, ktoré nie sú priamo priľahlé so stavbami určenými na bývanie – v pondelok až štvrtok a v nedeľu medzi 06.00 hod. a 03.00 hod., v piatok a sobotu medzi 06.00 hod. a 04.00 hod. 6. V ostatných častiach mesta (neuvedené v ods. 5) sa prevádzkový čas určuje takto: a) V prevádzkarňach umiestnených v nebytových priestoroch, ktoré sa nachádzajú priamo v stavbe bytového domu, kde sa nachádzajú priestory určené na bývanie – medzi 06.00 hod. a 22.00 hod. b) V prevádzkarňach umiestnených v nebytových priestoroch priamo priľahlých so stavbami určenými na bývanie – medzi 06.00 hod. a 22.00 hod. c) V prevádzkarňach umiestnených v nebytových priestoroch, ktoré nie sú priamo priľahlé so stavbami určenými na bývanie – v pondelok až štvrtok a v nedeľu medzi 06.00 hod. a 24.00 hod., v piatok a sobotu medzi 06.00 hod. a 02.00 hod. 7. O jednorazové predĺženie prevádzkovej doby z dôvodu konania neverejnej – uzavretej spoločenskej akcie požiada prevádzkovateľ prevádzkarne mesto najneskôr tri pracovné dni pre konaním akcie. 8. Ak sa preukáže, že činnosťou prevádzkarne závažným spôsobom dochádza k rušeniu nočného pokoja, šíreniu hluku, porušovaniu verejného poriadku a iným negatívnym vplyvom, ktoré budú mať za následok zhoršenie životného prostredia v okolí prevádzkarne, môže Mesto Spišská Nová Ves určiť v dotknutej prevádzkarni zmenu a obmedzenie prevádzkového času.§ 5Povinnosti podnikateľa 1. Návrh prevádzkového času je podnikateľ povinný predložiť na schválenie Mestu Spišská Nová Ves pred začatím vykonávania činnosti alebo pred vykonaním zmeny prevádzkového času v prípade už jestvujúcej prevádzkarne. 2. Písomný návrh musí obsahovať obchodné meno podnikateľa, sídlo (miesto podnikania), názov a adresu prevádzkarne, čas predaja (prevádzkový čas), predmet podnikateľskej činnosti a dátum začatia činnosti prevádzkarne. K písomného návrhu podnikateľ doloží platné oprávnenie na podnikateľskú činnosť, doklad o vlastníctve respektíve nájme nebytových priestorov, doklad, že priestor stavebne a technicky vyhovuje vykonávaniu podnikateľskej činnosti uvedenej v žiadosti (v prípade novozriadených prevádzkarní a v prípade zmeny účelu užívania nebytových priestorov), doklad o zabezpečení odvozu komunálneho odpadu. 3. Pri vykonávaní podnikateľskej činnosti v prevádzkarňach sú podnikatelia povinní dodržiavať ustanovenia platných právnych predpisov a VZN Mesta Spišská Nová Ves, ktoré súvisia s činnosťou prevádzkarne. Sú povinní dodržiavať určený prevádzkový čas tak, aby sa po určenom prevádzkovom čase zákazníci nezdržiavali v prevádzkarni. 4. Podnikateľ je povinný v prevádzkarni vykonávať činnosť tak, aby nedochádzalo k šíreniu hluku a iných negatívnych vplyvov, ktoré budú mať za následok zhoršenie životného prostredia v okolí prevádzkarne, po 22. 00 hod. je povinný dodržiavať nočný pokoj a verejný poriadok. TRETIA ČASŤ - Kontrola a sankcie§ 6Orgány dozoru 1. Dozor nad dodržiavaním tohto nariadenia vykonávajú: a) primátor mesta, b) zamestnanci poverení Mestom, c) Mestská polícia.§ 7Sankcie 1. Porušenie tohto nariadenia je podľa § 46 zákona č. 372/1990 Zb. o priestupkoch v znení neskorších predpisov priestupkom proti poriadku v správe. Za tento priestupok možno uložiť pokutu do výšky 33,00 €. 2. Primátor mesta môže právnickej alebo fyzickej osobe oprávnenej na podnikanie uložiť pokutu do výšky 6 638,00 € za porušenie nariadenia mesta podľa § 13 ods. 9 písm. a) a b) zákona č. 369/1990 Zb. o obecnom zriadení v znení neskorších predpisov. 3. Oprávnenia dozorných, inšpekčných a iných orgánov a ukladanie pokút podľa osobitných predpisov nie sú týmto VZN dotknuté. ŠTVRTÁ ČASŤ - Záverečné ustanovenia
§ 8Záverečné a zrušovacie ustanovenia, účinnosť nariadenia 1. Na právne pomery neupravené týmto všeobecne záväzným nariadením sa vzťahujú platné právne normy. 2. Na konanie podľa tohto nariadenia sa vzťahujú ustanovenia zákona č. 71/1967 Zb. o správnom konaní v znení neskorších predpisov. 3. Ku dňu účinnosti tohto všeobecne záväzného nariadenia sa zrušuje doteraz platné všeobecne záväzné nariadenie Mesta Spišská Nová Ves č. 1/2001 o podmienkach podnikania v meste Spišská Nová Ves z 26. 4. 2001. 4. Návrh všeobecne záväzného nariadenia č. 6/2010 bol vyvesený na úradnej tabuli od 22. 11. 2010. 5. Všeobecne záväzné nariadenie č. 6/2010, ktorým sa určujú pravidlá času predaja a času prevádzky služieb na území mesta Spišská Nová Ves bolo schválené Mestským zastupiteľstvom v Spišskej Novej Vsi 8. 12. 2010, uznesením č. 768, vyvesené na úradnej tabuli 9. 12. 2010 a nadobúda účinnosť dňom 24. 12. 2010. 6. Ustanovenie uvedené v ods. 4 § 4, ktorým sa určuje predajný a prevádzkový čas bolo ako návrh vyvesené na úradnej tabuli 13. 9. 2011 a bolo schválené ako dodatok č. 1 všeobecne záväzného nariadenia č. 6/2010 o pravidlách času predaja a času prevádzky služieb na území mesta Spišská Nová Ves uznesením Mestského zastupiteľstva v Spišskej Novej Vsi č. 94 dňa 29. 9. 2011; vyvesené na úradnej tabuli 30. 9. 2011 a nadobúda účinnosť dňom 15. 10. 2011. 7. Ustanovenie uvedené v ods. 3 § 4, ktorým sa určuje predajný a prevádzkový čas vo veľkopredajniach (supermarkety, hypermarkety) bolo ako návrh vyvesené na úradnej tabuli 7. 2. 2012 a bolo schválené ako dodatok č. 2 všeobecne záväzného nariadenia č. 6/2010 o pravidlách času predaja a času prevádzky služieb na území mesta Spišská Nová Ves uznesením Mestského zastupiteľstva v Spišskej Novej Vsi č. 160 dňa 22. 2. 2012; vyvesené na úradnej tabuli 23. 2. 2012 a nadobúda účinnosť dňom 9. 3. 2012.
Na úvod stránky Spišská Nová Ves > Samospráva > VZN > VZN 6 2010 o pravidlách času predaja a času prevádzky služieb na území mesta Spišská Nová Ves